Cockney
Kokni () je termin koji može označavati:

1. stanovnike Londona, pre svega radničku klasu istočnog dela Londona;

2. dijalekat (zapravo sociolekat) kojim ova grupa stanovništva govori.

Ovaj sociolekat je korišćen u poznatoj humorističkoj seriji Mućke.

Neki od poznatih govornika ovog sociolekta su glumac Majkl Kejn i muzičari Mark Bolan i Sid Višes.

Izgovor 

Kao polazna tačka za poređenje korišćen je standardni britanski engleski.

Suglasnici 
 /t/ u nenaglašenim slogovima često postaje glotalni stop /ʔ/ (npr. sit /sɪʔ/, city /sɪʔi/, cart /kɑ:ʔ/...);
 /h/ se najčešće ne izgovara (npr. happen postaje appen);
 /θ/ često postaje /f/ (npr. thin /fɪn/, maths /mɛfs/...);
 /ð/ u sredini i na kraju reči često postaje /v/, dok na početku reči može postati /d/ (npr. they /dæɪ/, bother /bɔvə/);
 /l/, ukoliko za njim ne sledi samoglasnik, se najčešće vokalizuje. Drugim rečima, postaje samoglasnik (zavisno od položaja u reči i od susednih suglasnika može se realizovati kao neki od sledećih samoglasnika: /u/, /ʊ/, /o/ ili /ɤ/. Primeri: tell /tʰeʊ/, rill /ɹɪɤ/, little /lɪʔo/...). Ukoliko nakon /l/ sledi samoglasnik, ono ostaje /l/ (npr. telling /tʰelɪŋ/);
 /p/, /t/ i /k/ su aspirovani, često i više nego u standardnom britanskom engleskom. /t/ može postati i /tˢ/.

Samoglasnici i diftonzi 
 /iː/ postaje /əi/ (npr. beat /bəiʔ/);
 /eɪ/ postaje /æɪ~aɪ/ (npr. bait /bæɪʔ/);
 /aɪ/ postaje /ɑɪ~ɒɪ/ (npr. bite /bɑɪʔ/);
 /ɔɪ/ postaje /oɪ/ (npr. choice /tʃʰoɪs/);
 /uː/ postaje bilo /əʉ/, bilo /ʉː/ (npr. boot /bʉ:ʔ/);
 /əʊ/ postaje /ʌʊ~ɐʊ/ (npr. coat /kʰɐʊʔ/);
 /aʊ/ postaje bilo /æə/, bilo /æː/ (npr. town /tˢæən/);
 /æ/ može postati /ɛ/ (npr. back /bɛk/, cat /kʰɛʔ/);
 /ɒ/ može postati /ɔ/ (npr. cot /kʰɔʔ/);
 /ɜː/ može postati /ø:/ (npr. bird /bø:d/);
 /ʌ/ postaje /a/ (npr. jump /dʒamp/);
 /ɔː/ često postaje /oː/ (npr. water /wo:ʔə/). Ipak, ispred /l/ ostaje /ɔː/ (npr. wall /wɔ:/).

Uticaj 

Poslednjih decenija, neke od osobina koknija su se proširile i na druge dijalekte engleskog jezika. Npr. Izgovor /f/ umesto /θ/ je danas prisutan u većem delu jugoistočne Engleske, dok je glotalizacija glasa /t/ danas u manjoj ili većoj meri prisutna u celoj Engleskoj (mada je i dalje najizraženija u kokniju).

Osim toga, kokni poslednjih decenija potiskuje tradicionalne dijalekte jugoistočne i istočne Engleske (mešanjem koknija sa tim dijalektima nastao je tzv. estuarski engleski (engl. estuary english)). Sa druge strane, u samom Londonu se širi tzv. multikulturalni londonski engleski, sociolekat koji pozajmljuje elemente kako iz koknija, tako i iz brojnih drugih dijalekata engleskog jezika (npr. iz jamajčanskog engleskog) i koji postepeno potiskuje tradicionalni kokni.

Spoljašnje veze 
 Grose's 1811 dictionary
 Whoohoo Cockney Rhyming Slang translator
 Money slang expressions
 Sounds Familiar?

Engleski jezik
London
Jezici Ujedinjenog Kraljevstva